Pleegsorg: Wees só deel van die helende prosesFoto: Pixabay.com Daar is soveel kinders in ons land wat smag na liefde en ŉ veilige hawe, maar as dit kom by pleegsorg, wil dit lyk asof al hoe minder mense bereid is om hul harte en huise vir kinders oop te maak. Volgens Solidariteit Helpende Hand het pleegsorg in Gauteng sedert 2013 afgeneem met 13% en landwyd met 10%. Isabel Faurie van Helpende Hand se kantoor vir maatskaplike werk, meen daar is verskeie redes vir dié afname, onder meer dat bewusmaking soveel minder is as in die verlede en dat die behoefte ook soveel groter geraak het. “Ek dink die syfers het afgeneem as gevolg van die feit dat maatskaplike werkers in die verlede meer tyd gehad het om pleegouers te gaan werf. Die druk het nou soveel groter geraak dat hulle nie meer die tyd het nie.” Isabel sê daar is soveel kinders wat ŉ liefdevolle huis soek, en dat mense nie bang moet wees om pleegsorg te oorweeg nie. “Vergeet van die massa, as jy kan fokus op een kind wat deur trauma is en jy kan ŉ rol daarin speel om daardie kind weer heel te kry, dan is dit die moeite werd.” Pleegsorg beteken dat ŉ kind tydelik uit sy ouerhuis verwyder word as gevolg van slegte omstandighede. “Pleegsorg is ŉ wetlike ingryping wat deeglik omskryf word in artikel 150 in die Kinderwet, wat bepaal wanneer ŉ kind mishandel of verwaarloos word. Die kinderhof bevind wanneer ŉ kind sorgbehoewend is, en of die kind kwalifiseer om in pleegsorg te gaan.” Sy meen dat dit net tydelik is en dat kinders normaalweg vir twee jaar in pleegsorg is voordat daar weer na die biologiese ouers se omstandighede gekyk word. Wanneer die kind nie in die biologiese ouers se sorg teruggeplaas kan word nie, word die kind vir nog twee jaar by die pleegouers geplaas. “Met pleegsorg word die biologiese ouers se regte tydelik ingeperk, maar met aanneming word biologiese ouers se regte afgeteken. “ Isabel sê die doel van pleegsorg is om kinders te herenig met hul biologiese ouers, indien moontlik, maar dat jy as pleegouer ŉ geweldige belangrike rol in die kind se lewe speel. “Jy is deel van die kind se helende proses.” Dis beslis ŉ groot verantwoordelikheid om as pleegouer in te staan, en die hele proses kan ŉ mens ook afskrik, maar dis juis oor dié rede dat Helpende Hand ŉ platform daargestel het om die pad ŉ klein bietjie makliker te maak. Isabel sê dat jy as pleegouer goed voorberei word en dat potensiële pleegouers ook die nodige ondersteuning ontvang. Indien jy pleegsorg oorweeg, besoek gerus www.pleegsorg.co.za, ŉ webwerf wat jou vrae kan beantwoord. Jy kan op dié webwerf ook registreer sodat Helpende Hand jou in kontak kan bring met die regte mense.